**ՀԻՄՆԱՎՈՐՈՒՄ**

«ՀԻՎԱՆԴՈՒԹՅՈՒՆՆԵՐԻ ԿԱՆԽԱՐԳԵԼՈՒՄ ԵՎ ՎԵՐԱՀՍԿՈՒՄ» ՖԻՆԱՆՍԱՎՈՐՄԱՆ ԹԻՎ 5222-ԱՄ ՀԱՄԱՁԱՅՆԱԳՐԻ ՇՐՋԱՆԱԿՆԵ-

ՐՈՒՄ ՁԵՌՔ ԲԵՐՎԱԾ ԲԺՇԿԱԿԱՆ ՍԱՐՔԱՎՈՐՈՒՄՆԵՐԸ ԱՌՈՂՋԱՊԱՀՈՒԹՅԱՆ ՆԱԽԱՐԱՐՈՒԹՅԱՆԸ ԱՄՐԱՑՆԵԼՈՒ, ԲԺՇԿԱԿԱՆ ՍԱՐՔԱՎՈՐՈՒՄՆԵՐ ՆՎԻՐԱԲԵՐԵԼՈՒ ԵՎ ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ ԲԺՇԿԱԿԱՆ ՍԱՐՔԱՎՈՐՈՒՄՆԵՐ ՀԱՆՁՆԵԼՈՒ ՄԱՍԻՆ

**1․ Ընթացիկ իրավիճակը և իրավական ակտի ընդունման անհրաժեշտությունը.**

«Հիվանդությունների կանխարգելում և վերահսկում» ֆինանսավորման թիվ 5222-ԱՄ համաձայնագրի շրջանակներում ձեռք բերված բժշկական սարքավորումները Առողջապահության նախարարությանը ամրացնելու, բժշկական սարքավորումներ նվիրաբերելու և անհատույց օգտագործման իրավունքով բժշկական սարքավորումներ հանձնելու մասին» ՀՀ կառավարության որոշման ընդունումը պայմանավորված է 2020-2021թթ․ ընթացքում «Հիվանդությունների կանխարգելում և վերահսկում» վարկային թիվ 5222-ԱՄ ծրագրի շրջանակներում (այսուհետ՝ Վարկային ծրագիր) ձեռքբերված բժշկական սարքավորումների բաշխման անհրաժեշտությամբ։ Նշված սարքավորումները ձեռք են բերվել կորոնավիրուսային հիվանդության կանխարգելման և բուժման, ինչպես նաև Վարկային ծրագրով նախատեսված մարզային բժշկական հաստատությունների արդիականացման նպատակով։

2019 թվականի դեկտեմբերից Չինաստանում ի հայտ եկած կորոնավիրուսի նոր տեսակի վարակով (COVID-19) պայմանավորված՝ Հայաստանի առողջապահության համակարգում ձեռնարկվեցին մի շարք միջոցներ․ գնահատվեցին համակարգի համապատասխան հզորությունները, կարիքները և հրատապ միջոցներ ձեռնարկվեցին անհրաժեշտ քանակի սարքավորումների և պարագաների ձեռքբերման և առկա հզորությունների ուժեղացման նպատակով։

COVID-19 վարակին հակազդելու միջոցառումները ֆինանսավորելու նպատակով բանակցություններ էին տարվում և քննարկումներ էին իրականացվում մի շարք միջազգային կազմակերպությունների, այդ թվում նաև Համաշխարհային բանկի (ՀԲ) հետ։

Արդյունքում՝ 31.03.2020թ. ՀՀ կառավարության և ՀԲ միջև ստորագրվեց առողջապահության համակարգում ընթացող «Հիվանդությունների կանխարգելում և վերահսկում» ֆինանսավորման թիվ 5222-ԱՄ համաձայնագրի փոփոխությունը, համաձայն որի ծրագրով նախատեսված գումարից 3մլն. ԱՄՆ դոլարը ուղղվեց COVID-19 վարակին հակազդելու աշխատանքներին։

Վարկային ծրագրում ավելացավ նոր բաղադրիչ՝ «COVID-19 համավարակին հակազդում», որի շրջանակներում 2020-2021թթ․ ընթացքում ձեռք են բերվել և ՀՀ-ում կորոնավիրուսային համավարակի ախտորոշմամբ և բուժմամբ զբաղվող բժշկական կազմակերպություններին հրատապ կարգով հատկացվել են անհրաժեշտ բժշկական սարքավորումները։

Վարկային ծրագրի շրջանակներում կազմակերպություններին հանձնած ապրանքները հանձնվել են օգտագործման իրավունքով` մինչև ՀՀ կառավարության համապատասխան որոշման ընդունումը:

**2․ Առաջարկվող կարգավորումների բնույթը**:

Առաջարկվող Նախագծով 2020-2021թթ․ ընթացքում ձեռք բերված սարքավորումները նախատեսվում է ամրացնել Առողջապահության նախարարությանը։ Անյուհետև առաջարկվում է սարքավորումների մի մասը անհատույց օգտագործման իրավունքով հանձնել բժշկական օգնության և սպասարկման ծառայություններ մատուցող կազմակերպություններին։ Միաժամանակ, այն սարքավորումերը, որոնք ձեռք են բերվել Վարկային ծրագրով նախատեսված մարզային բժշկական հաստատությունների արդիականացման շրջանակներում, նախատեսվում է նվիրաբերել ծրագրում ընդգրկված բժշկական հաստատություններին (Մարտունու ԲԿ, Եղեգնաձորի ԲԿ), սահմանելով նվիրաբերության հստակ պայմաններ։

Որոշակի քանակության սարքավորումների բաշխման վերաբերյալ առաջարկը Առողջապահության նախարարությունը կներկայացնի մոտակա ամիսներին, հաշվի առնելով երկրում տիրող համաճարակային իրավիճակը։

**3․ Նախագծի մշակման գործընթացում ներգրավված ինստիտուտները և անձինք**

Իրավական ակտի նախագիծը մշակվել է Հայաստանի Հանրապետության առողջապահության նախարարության «Առողջապահական ծրագրերի իրականացման գրասենյակ» պետական հիմնարկի մասնագետների կողմից:

**4․ Ակնկալվող արդյունքը**

Ներկայացված Նախագծով կապահովվի Վարկային ծրագրի շրջանակներում ձեռքբերված՝ կորոնավիրուսային համավարակի բուժման գործում ներգրավված բժշկական կազմակերպություններին հրատապ կարգով և ժամանակավոր հիմունքներով, ինչպես նաև հիվանդանոցային համակարգի արդիականացման ծրագրում ընդգրկված մարզային բժշկական կազմակերպություններին օգտագործման հանձնած բժշկական սարքավորումների նպատակային և արդյունավետ շահագործման հանգամանքը։

**5. Նախագծի ընդունման առնչությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացումների կամ նվազեցումների վերաբերյալ**

Առաջարկվող նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների ավելացում կամ նվազեցում չի նախատեսվում:

**6․ «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»**

Ներկայացված որոշման նախագիծը համահունչ է «Հայաստանի վերափոխման ռազմավարություն 2050» փաստաթղթի «Գործողություններ» բաժնում ներկայացված առաջիկա 10 տարում իրականացվելիք կարևորագույն համազգային 16 մեգանպատակներից 04-րդ նպատակի հետ․ «Առողջ և ապահով քաղաքացի, ժողովուրդ»։

 Նախագիծը համահունչ է նաև ներկայում ՀՀ կառավարության կողմից վարվող քաղաքականության հետ և անմիջապես բխում է ՀՀ կառավարության 2021-2026թթ․ ծրագրից, քանի որ ստեղծում է անհրաժեշտ հիմքեր կորոնավիրուսային համավարակի բուժման նպատակով ըստ անհրաժեշտության՝ երևանյան և մարզային բժշկական կազմակերպությունների վերապրոֆիլավորման արդյունքում դրանք հագեցնել անհրաժեշտ սարքերով (Առողջապահության բնագավառ, կետ 18․4), միաժամանակ ապահովում է առողջապահական հաստատությունների արդիականացման միջոցառման իրականացումը և վերաբերելի է անմիջապես 28․1 և 28․2 կետով նախատեսված աշխատանքներին։